REGOLAMENT TAL-KUMMISSJONI (KE) Nru 416/2007
tat-22 ta' Marzu 2007
dwar l-ispeċifikazzjonijiet tekniċi għall-Avviżi lill-Kaptani kif imsemmija fl-Artikolu 5 tad-Direttiva 2005/44/KE dwar is-Servizzi Armonizzati ta’ Informazzjoni tax-Xmajjar (RIS) f’passaġġi fuq l-ilma interni fil-Komunità
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva 2005/44/KE tal-Parlament Ewropew u tal-Kunsill tas-7 ta’ Settembru 2005 dwar is-servizzi armonizzati ta’ informazzjoni tax-xmajjar (RIS) f’passaġġi fuq l-ilma interni fil-Komunità (1), u b’mod partikolari l-Artikolu 5 tiegħu,
Billi:
(1)
Skond l-Artikolu 1 tad-Direttiva 2005/44/KE, is-Servizzi ta’ Informazzjoni tax-Xmajjar (RIS) għandhom jiġu żviluppati u implimentati b’mod armonizzat, interoperabbli u miftuħ.
(2)
Skond l-Artikolu 5 tad-Direttiva 2005/44/KE, l-ispeċifikazzjonijiet tekniċi għall-Avviżi lill-Kaptani għandhom jiġu definiti.
(3)
L-ispeċifikazzjonijiet tekniċi għall-Avviżi lill-Kaptani għandhom ikunu bbażati fuq il-prinċipji tekniċi stabbiliti fl-Anness II tad-Direttiva.
(4)
Skond l-Artikolu 1(2) tad-Direttiva 2005/44/KE, l-ispeċifikazzjonijiet tekniċi għandhom iqisu b’mod xieraq ix-xogħol imwettaq mill-organizzazzjonijiet internazzjonali rilevanti.
(5)
Dawn għandhom ukoll iqisu b’mod xieraq ix-xogħol imwettaq mill-grupp ta’ esperti fuq Avviżi lill-Kaptani li hu kompost minn rappreżentanti ta’ l-awtoritajiet kompetenti għall-implimentazzjoni ta’ l-Avviżi lill-Kaptani u minn membri uffiċjali minn korpi governattivi oħra kif ukoll minn osservaturi mill-industrija.
(6)
L-ispeċifikazzjonijiet tekniċi, li huma s-suġġett ta’ dan ir-Regolament, jikkorrispondu għall-istat tekniku kurrenti l-aktar avvanzat. Esperjenzi miksuba mill-applikazzjoni tad-Direttiva 2005/44/KE kif ukoll progress tekniku fil-ġejjieni jistgħu joħolqu l-ħtieġa li jiġu emendati l-ispeċifikazzjonijiet tekniċi skond l-Artikolu 5(2) tad-Direttiva 2005/44/KE. Emendi għall-ispeċifikazzjonijiet tekniċi għandhom iqisu b’mod xieraq ix-xogħol imwettaq mill-grupp ta’ esperti fuq Avviżi lill-Kaptani.
(7)
L-ispeċifikazzjonijiet tekniċi abbozzati ġew eżaminati mill-Kumitat imsemmi fl-Artikolu 11 tad-Direttiva 2005/44/KE.
(8)
Il-miżuri kif jipprovdi dan ir-Regolament huma skond l-opinjoni tal-Kumitat imsemmi fl-Artikolu 11 tad-Direttiva 2005/44/KE.
ADOTTAT DAN IR-REGOLAMENT:
Artikolu 1
Dan ir-Regolament jiddefinixxi l-ispeċifikazzjonijiet tekniċi għall-Avviżi lill-Kaptani. L-ispeċifikazzjonijiet tekniċi huma stabbiliti fl-Anness għal dan ir-Regolament.
Artikolu 2
Dan ir-Regolament għandu jidħol fis-seħħ fil-ġurnata ta’ wara l-pubblikazzjoni tiegħu f'Il-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 22 ta' Marzu 2007.